ai4bharat/Pralekha huggingface dataset:
کیمیکلز اور فرٹیلائزر کی وزارت
جناب گوڑا نے ریاست تلنگانہ کے لئے یوریا کی وافر سپلائی کی یقین دہانی کرائی
تلنگانہ کے وزیر زراعت نے جناب گوڑا سے ملاقات کی
ماہ اگست کے لئے 2.50لاکھ ایم ٹی کی مجوزہ ضرورت کے برخلاف کیمیاوی کھادوں کے محکمے نے تلنگانہ کو 3.38لاکھ ایم ٹی کیمیاوی کھادوں کی دستیابی کو یقینی بنایا ہے
نئی دہلی ،18اگست2020: کیمیاوی اشیاء اور کیمیاوی کھادوں کے وزیر جناب ڈی وی سدانند گوڑا نے کہا ہے کہ جاری خریف کے سیزن کے دوران کیمیاوی کھادوں کی وافر دستیابی کو یقینی بنایا گیا ہے اور ان کی وزارت سپلائی کی صورت حال پر باریکی سے نظر بنائے ہوئے ہے۔
تلنگانہ کے وزیر زراعت جناب سنگی ریڈی نرنجن ریڈی نے آج نئی دہلی میں جناب گوڑا سے ملاقات کی ، تاکہ تلنگانہ میں یوریا کی دستیابی کے موضوع پر گفت و شنید ہوسکے۔جناب ریڈی نے کہا کہ خریف کے اس سیزن میں یوریا کے فروخت میں گزشتہ برس کے مقابلے میں خاطر خواہ اضافہ رونما ہوا ہے۔ساتھ ہی ساتھ ریاست میں زیر کاشت رقبے میں بھی اضافہ ہوا ہے۔انہوں نے جاری مہینے کے دوران تلنگانہ کو یوریا کی سپلائی کے عمل میں تیزی لانے کی گزارش کی۔
جناب گوڑا نے کہا کہ کیمیاوی کھادوں کا محکمہ ریاست کو یوریا کی سپلائی کئے جانے کے عمل کی قریبی نگرانی کررہا ہے، ساتھ ہی ساتھ ہفتہ واری ویڈیو کانفرنس کے ذریعے بھی اس امر کو یقینی بنایا جارہا ہے۔ افسران کے مابین روز مرہ کی بنیاد پر گفت و شنید عمل میں آتی ہے اور اٹھایا جانے والا ہر موضوع اور مسئلہ ترجیحی بنیاد پر حل کیاجاتا ہے۔ انہوں نے کہا کہ طے شدہ منصوبے کے مطابق سپلائی کو یقینی بنانے کے لئے ضروری ہدایات پہلے ہی جاری کی جاچکی ہیں اور اس پر قریبی نگاہ رکھی جارہی ہے۔
جناب گوڑا نے تلنگانہ حکومت سے گزارش کی ہے کہ وہ آئی ایف ایم ایس ڈیش بورڈ پر فروخت ، دستیابی ، ذخیرے کی تازہ ترین اور بروقت تفصیلات کے اعدادو شمار کی پیشکش کو یقینی بنائے، تاکہ اصل بنیادوں پر کیمیاوی کھادوں کی دستیابی کی اصل تصویر سامنے آسکے۔ انہوں نے یقین دہانی کرائی کہ سپلائی کے عمل کو مستحکم بنایا جائے گا اور محکمہ اس امر کو یقینی بنانے کی کوششیں جاری رکھے گا کہ یوریا تلنگانہ کے کاشت کاروں کو ان کی ضروریات کے مطابق وافر مقدار میں دستیاب رہے۔
ریاست تلنگانہ کے لئے مکمل خریف کے سیزن کے دوران مجوزہ ضرورت 10.00لاکھ میٹرک ٹن کے بقدر رکھی گئی ہے۔ اسی کے ساتھ ساتھ یکم اپریل2020 سے 16اگست 2020 کے دوران 6.79لاکھ میٹرک ٹن کی ضرورت کا اظہار کیا گیا تھا، جبکہ کیمیاوی کھادوں کے محکمے کی جانب سے 4.01لاکھ میٹرک ٹن کے اوپننگ اسٹاک سمیت 9.04لاکھ میٹرک ٹن کیمیاوی کھادوں کی دستیابی کو یقینی بنایا گیا ہے۔
جاری ماہ اگست کے دوران ، 2.50لاکھ میٹرک ٹن کی مجوزہ ضرورت کے برخلاف کیمیاوی کھادوں کے محکمے نے اپنی جانب سے  3.38لاکھ میٹرک ٹن کیمیاوی کھادوں کی دستیابی کو یقینی بنایا ہے۔ تلنگانہ میں 16 اگست 2020 کو دستیاب یوریا کا اسٹاک 1.76لاکھ میٹرک ٹن کے بقدر ہے، جو رواں مہینے کی بقیہ ضروریات کی تکمیل کے لئے کافی ہے۔رواں مہینے کے لئے ضروریات 1.20لاکھ میٹرک ٹن کے بقدر ہیں۔
زراعت اور کاشتکاروں کی فلاح و بہبود کی وزارت
کولڈ اسٹوریج کی تعمیر
نئی دہلی، 10 دسمبر /زراعت اور کسانوں کی بہبود کے مرکزی وزیر جناب نریندر سنگھ تومر نے آج لوک سبھا میں ایک تحریری جواب میں بتایا کہ زراعت کو اپریشن اور کسانوں کی بہبود کا محکمہ ملک میں باغبا نی کی کلّی ترقی کے لئے باغبانی کی مربوط ترقی کے مشن  کو نافذ کر رہا ہے ، جس میں کولڈ اسٹوروں کے قیام سمیت فصل کی کٹائی کے بعد کے بندوبست  کے فروغ کے لئے امداد فراہم کرانا شامل ہے ۔ ایم آئی ڈی ایچ کے تحت ناگا لینڈ ریاست کو کولڈ اسٹوروں کی تعمیر سمیت مختلف باغبانی سرگرمیوں کے لئے سال 17-2016 ء کے دوران 31.50 کروڑ روپئے اور 18-2017 ء میں 41.50 کرو ڑروپئے ، جب کہ 19-2018 ء میں 32.00 کروڑ روپئے مختص کئے گئے لیکن ناگا لینڈ کی ریاستی حکومت نے بتایا کہ اُس نے اِس مدت کے دوران کولڈ اسٹوریج کی تعمیر کے لئے کسی فنڈ کا استعمال نہیں کیا ۔
اس کے علاوہ ، ڈبہ بند خوراک کی صنعتوں کی وزارت باغبانی اور غیر باغبانی پیداوار کے فصل کی کٹائی کے بعد ہونے والے نقصانات کو کم کرنے اور کسانوں کو ، اُن کی پیداوار کی بہتر قیمت دلانے کے مقصد سے پردھان منتری کسان سَمپدا یوجنا کے ایک حصے کے طور پر ‘‘ مربوط کولڈ چین اور ویلیو ایڈیشن انفرا اسٹرکچر ’’ کے لئے اسکیم نافذ کر رہی ہے ۔
اس اسکیم کے تحت دیما پور ، ناگا لینڈ میں 8.10 کرو ڑروپئے کی امداد سے 18-2017 ء کے دوران ایک کولڈ چین پروجیکٹ منظور کیا گیا ، جو کہ مکمل ہو چکا اور کام شروع کر چکا ہے ۔ سال 19-2018 ء کے دوران 9.67 کروڑ روپئے کی امداد سے دیما پور ، ناگا لینڈ میں ایک اور کولڈ چین پروجیکٹ منظور ہوا ہے ، جو کہ ابھی زیر تعمیر ہے ۔ 17-2016 ء کے دوران ڈبہ بند خوراک کی صنعتوں کی وزارت نے ناگا لینڈ کے لئے کوئی کولڈ چین پروجیکٹ منظور نہیں کیا ہے ۔
۔ ۔ ۔
U. No. 5700
(Visitor Counter : 71
وزارت خزانہ
کابینہ نے، قابل قبول گارنٹی کی حد میں اضافے کے لئے ایمرجنسی کریڈٹ لائن گارنٹی اسکیم کے فنڈ میں اضافے کو منظوری دی
اس سے مہمان نوا زی اور متعلقہ شعبوں کو فروغ ملے گا
ای سی ایل جی ایس کے تحت تقریباََ 3.67 لاکھ کروڑ روپے کے قرض منظور کئے گئے
وزیر اعظم جناب نریندر مودی کی صدارت میں مرکزی کابینہ نے ایمرجنسی کریڈٹ لائن گارنٹی اسکیم کی حد کو 50000 کروڑروپے کا اضافہ کرتے ہوئے 4.5 لاکھ کروڑروپے سے بڑھاکر 5 لاکھ کروڑروپے کرنے کو منظوری دی ہے۔ ساتھ ہی خصوصی طور پر مہمان نوازی اور متعلقہ شعبوں کی صنعتوں کے لئے اضافی رقم مقرر کی گئی ہے ۔یہ اضافہ مہمان نوازی اور متعلقہ صنعتوں کے کووڈ -19 عالمی وبا کی وجہ سے ہونے والے سخت نقصانا ت کے پیش نظر کیا گیا ہے۔
نفاذ کا پروگرام :
ای سی ایل جی ایس ایک جاری اسکیم ہے۔مہمان نوازی اور متعلقہ شعبوں کی صنعتوں کے لئے نافذ ہونے والی اسکیم کی رقم میں 50000 کروڑروپے کا اضافہ کیا گیا ہے۔ یہ اسکیم 31 مارچ 2023 تک جاری رہے گی۔
اثر ات :
ای سی ایل جی ایس پہلے سے ہی جاری ایک اسکیم ہے اور مہمان نوازی اور متعلقہ شعبوں کو کووڈ-19 عالمی وبا سے ہونے والے نقصانات کے پیش نظر حکومت نے ان شعبوں کی صنعتوں کے لئے خصوصی طور پر 50000 کروڑ روپے کی رقم مقرر کی ہے۔اس اضافے سے ان شعبوں کی صنعتوں کو راحت ملنے کی امید ہے ،جس کی کہ بہت زیادہ ضرورت تھی۔ اس میں قرض فراہم کرانے والے ادارے کم لاگت پر 50000 کروڑروپے تک کا اضافی قرض فراہم کرائیں گے ،جس سے یہ کاروباری ادارے اپنی کام کاجی ضرورتوں کو پورا کرسکیں اور اپنا کاروبار جاری رکھ سکیں ۔
ای سی ایل جی ایس کے تحت پانچ اگست 2022 تک تقریباََ 3.67 لاکھ کروڑروپے کے قرض منظور کئے گئے ہیں۔
پس منظر :
اس عالمی وبا نے زیادہ قریبی رابطے والے شعبوں ،خصوصی طورپر مہمان نوازی اور متعلقہ شعبوں کو بری طر ح متاثر کیا ہے۔دوسرے شعبے تو بحالی کے راستے پر تیزی سے بڑھ گئے ، لیکن ان شعبوں کے لئے مزید مدت تک تعاون کی مانگ جاری رہی،جس کا تقاضہ تھا کہ ان کے باقی رہنے اور بحالی کے لئے مناسب اقدامات کئے جائیں۔ اس کےعلاوہ ان شعبوں میں بہت زیادہ لوگوں کے روز گار کی وجہ سے دیگر شعبوں کے ساتھ بھی اس کا براہ راست یا بالواسطہ تعلق ہے،اس لئے مجموعی اقتصادی بحالی کی مدد کے لئے ان کی بحالی بھی ضروری ہے۔اس بات کو تسلیم کرتے ہوئے مرکزی بجٹ 23-2022 میں ای سی ایل جی ایس کی مدت کو مارچ 2023 تک آگے بڑھانے اور ای سی ایل جی ایس کے گارنٹی کَور کی حد میں 50000 کروڑروپے کا اضافہ کرکے مجموعی کور کو پانچ لاکھ کروڑروپے کرنے کا اعلان کیا گیا تھا۔ساتھ ہی مہمان نوازی اور متعلقہ شعبے کی صنعتوں کے لئے خصوصی طور پر اضافی رقم مقررکی گئی ۔
ٹیکہ کاری کی سطح میں اضافے، پابندیوں کو بتدریج ہٹائے جانے اور مجموعی اقتصادی بحالی کی وجہ سے ان شعبوں کے لئے بھی مانگ میں مسلسل اضافہ ہورہا ہے ۔ اس اضافی گارنٹی کَور سے ان شعبوں کی بھی بحالی میں تعاون کی توقع ہے۔
شہری ہوابازی کی وزارت
ہندوستان کو پرواز کی تربیت وینے والی 8 نئی اکیڈمیاں ملیں گی
نئی دہلی 2جون 2021: ایئرپورٹ اتھارٹی آف انڈیا، اے اے آئی کی پرواز کی تربیت دینے والی تنظیم  سے متعلق نرم بنائی گئی پالیسی کے تحت پرواز کی تربیت دینے والی 8 نئی اکیڈمیاں حاصل ہوں گی۔ یہ اکیڈمیاں بیلگاوی، جلگاؤں، کالابراگی، کھجوراہو اورلیلا باڑی میں قائم کی جائیں گی۔ ان 8 ایف ٹی او کے قیام کا مقصد ہندوستان کو پروازوں کی تربیت کاایک عالمی مرکز بنانا اور ہندوستانی کیڈٹوں کے غیر ملکی ایف ٹی او میں جانے کو روکنا ہے۔ اس کے علاوہ یہ ایف ٹی او پڑوسی ملکوں کے کیڈٹوں کی ہندوستان میں پرواز کی تربیت کی ضروریات کو پورا بھی کرے گی۔
ایئر پورٹ اتھارٹی آف انڈیا کی ٹیم کی عہد بستگی اور حوصلے کی تصدیق اس حقیقت سے ہوتی ہے کہ انہوں نے کووڈ-19 کی دوسری لہر سے پیدا ہونے والے چیلنجنگ دور کے دوران نیلامی کے عمل کو پورا کرنے میں کامیابی حاصل کی ہے۔ان پانچ ہوائی اڈوں کو بہت احتیاط کے ساتھ منتخب کیا گیا ہے کیوں کہ ان ہوائی اڈوں میں موسم کی وجہ سے ہونے والی رکاوٹ بہت کم ہے اور شہری /فوجی فلائی ٹریفک کی آمد ورفت سے بھی بہت کم رکاوٹ پڑتی ہے۔ اس پہلے سے ہندوستان کے پرواز کی تربیت دینے والے سیکٹر کو آتم نربھر بھارت پہل کے تحت زیادہ خود کفالت اورپائیداری حاصل کرنے میں مدد ملے گی۔
ایئر پورٹ اتھارٹی آف انڈیا نے اس سلسلے میں نومبر 2020 میں بولیاں طلب کی تھیں، نیلامی میں کامیابی حاصل کرنے والوں کو 31 مئی 2021 کو مراسلہ جاری کیا گیا ہے۔بولی لگانے والوں میں ایشیا پیسفک، جیٹ سرو،ریڈ برڈ، سموردھن اوراسکائی نیکس شامل ہیں۔کامیاب بولی لگانے والوں کے لئے قائم پیمانوں میں ہوابازی میں تحفظ کے پہلوؤں سے روسناشی، ریگولیٹری نظام کی جانکاری، پائلٹ کے ذریعہ چلائے جانے والے طیاروں میں پائلٹ کی تربیت دینے کے لئے تجربہ، ساز وسامان کی دستیابی اورٹرینر کی موجودگی شامل ہیں۔ بولی لگانے والوں کے لئے ایف ٹی او کو پسندیدہ بنانے کی خاطر اے اے آئی نے کم ازکم اور سالانہ کرایہ کو کم کرکے 15 لاکھ روپئے کردیا گیا ہے ، اس کے علاوہ ان پروجیکٹوں کے کاروبار کرنے میں آسانی کےلئے ہوائے اڈے کی رائلٹی کو ختم کردیا گیا ہے۔
صحت اور خاندانی بہبود کی وزارت
سیوا پکھواڑا کے آغاز پر، ڈاکٹر آر ایم ایل ہسپتال نے خواجہ سراؤں کے لیے ہندوستان کی پہلی مخصوص او پی ڈی کا افتتاح کیا
یہ او پی ڈی ٹرانس جینڈر کمیونٹی کے لیے مفت علاج، تشخیص اور جنس کی تبدیلی کی سرجری کے ساتھ دیگر سہولیات فراہم کرے گی
سیوا پکھواڑا کے آغاز پر، خواجہ سراؤں کے لیے ہندوستان کی پہلی خصوصی او پی ڈی کا آج ڈاکٹر آر ایم ایل اسپتال میں افتتاح کیا گیا۔ افتتاحی تقریب کی قیادت ڈاکٹر  اجے شکلا، ڈائریکٹر، آر ایم ایل ہسپتال نے کی۔
یہ اقدام ٹرانس جینڈر کمیونٹی کو صحت کی دیکھ بھال کی خدمات تک رسائی میں درپیش مشکلات کو سمجھنے کے ساتھ شروع کیا گیا ہے، جس کی بنیادی وجہ بدنامی کا خوف، امتیازی سلوک اور سماجی بے حسی ہے۔ خواجہ سراؤں کے لیے ہندوستان کی پہلی مخصوص او پی ڈی میں، انہیں خصوصی او پی ڈی کلینک میں درج ذیل سہولیات فراہم کی جائیں گی:
- مفت علاج، چیک اپ اور جنس کی تبدیلی کی سرجری۔
- خواجہ سراؤں کے لیے خصوصی او پی ڈی کلینک ہر جمعہ کو 2 سے 4 بجے تک کھلے گی۔
- ہموار عمل کو آسان بنانے کے لیے ان کلینکس کے لیے علیحدہ او پی ڈی رجسٹریشن کاؤنٹر۔
- طبی نفسیاتی تشخیص کے ساتھ اینڈو کرائنولوجی کی سہولت۔
- مختلف متعلقہ سرجریوں کے لیے پلاسٹک سرجری کی سہولت۔
- متعلقہ مسائل کے لیے ڈرمیٹولوجی کی سہولت۔
- مختلف بیماریوں کے لیے ادویات  کی سہولیات۔
- مختلف متعلقہ مسائل کے لیے یورولوجی کی سہولت۔
- متعلقہ مسائل کے لیے طب اطفال کی سہولت۔
- دیگر تمام متعلقہ خون کے ٹیسٹ۔
- علیحدہ بیت الخلا کی سہولیات ۔
ٹرانس جینڈر کمیونٹی کی طرف سے اس اقدام کا خیر مقدم کیا گیا ہے۔
سماجی انصاف اور تفویض اختیارات کی وزارت
خط غربت سے نیچے رہنے والی دیگر پسماندہ آبادی
نئی دہلی۔ 22 دسمبر حکومت کے ذریعہ غربت کی لکیر سے نیچے رہنے والے دیگر پسماندہ طبقات کے افراد کا کوئی ایسا سروے/مردم شماری نہیں کرائی گئی ہے۔
او بی سی کی ترقی کے لیے حکومت کے ذریعہ نافذ کی جانے والی اسکیموں کی تفصیلات  حسب ذیل ہیں:
- اوبی سی کے لیے ماقبل میٹرک اسکالرشپ – 94.52 لاکھ مستفیدین – 201.57 کروڑ روپےکے اخراجات
- اوبی سی طلباء کے لیے مابعد میٹرک اسکالرشپ – ا 40.94 لاکھ مستفیدین – 1294.32 کروڑ روپے کے اخراجات
- او بی سی / نہایت پسماندہ طبقات بیرون ملک تعلیم حاصل کرنے کے لیے تعلیمی قرض پر سود کی سبسڈی کی ڈاکٹر امبیڈکر اسکیم – 3296 مستفیدین –26.09 کروڑ روپے کے اخراجات
- او بی سی کے لیے نیشنل فیلوشپ – 1193 مستفیدین – 52.50 کروڑ روپے کے اخراجات
- او بی سی لڑکوں اور لڑکیوں کے لیے ہاسٹل کی تعمیر – 1750 مستفیدین – 21.28 کروڑ روپے کے اخراجات
- او بی سی / ڈی این ٹی / ای بی سی کی ہنر مندی کی ترقی کے لیے مدد
- او بی سی کے لیے وینچر کیپیٹل فنڈ کا آغاز
- او بی سی کے لیے قومی پسماندہ طبقات فنانس اینڈ ڈیولپمنٹ کارپوریشن  کی کم سود پر قرض/مالیاتی امدادی اسکیمیں
- معاشی طور پر کمزور طبقات کے حصوں کے لیے، مرکزی حکومت کی تقرریوں میں اور مرکزی حکومت کے تعلیمی اداروں میں داخلوں کے لیے 10فیصد ریزرویشن
سماجی انصاف اور تفویض اختیارات کے وزیر ڈاکٹر وریندر کمار نے آج راجیہ سبھا میں ایک تحریری جواب میں یہ اطلاعات دی۔
۔۔۔۔۔۔۔۔۔۔۔۔۔۔۔۔۔۔۔۔۔
(ش ح ۔ رض ۔ ج ا (
U-14682
(Visitor Counter : 96
محنت اور روزگار کی وزارت
ایل-20 کی ابتدائی میٹنگ کام کے مستقبل کے مرکز میں خواتین کے ساتھ سماجی تحفظ کو عالمگیر بنانے پر مرکوز ہے
ایل-20 کی ابتدائی میٹنگ میں سوشل سیکورٹی کی عالمگیریت، ورکرز کی بین الاقوامی نقل مکانی اور سوشل سیکورٹی فنڈز کی منتقلی میں آسانی، غیر رسمی کارکنوں کے لیے سماجی تحفظ کے مسائل پر تبادلہ خیال کیا گیا
میٹنگ میں ہنر کی تربیت اور ہنر کی اپ گریڈیشن اور آجروں، ملازمین اور حکومتوں کے کردار اور ذمہ داری، کام کی بدلتی دنیا اور جی-20 ممالک میں روزگار کے نئے مواقع اور پائیدار معقول کام کے فروغ پر بھی تبادلہ خیال کیا گیا
لیبر 20  انگیجمنٹ گروپ کی ابتدائی میٹنگ، ہندوستان کی جی20 صدارت کے ایک حصے کے طور پر، آج امرتسر، پنجاب میں عالمی افرادی قوت سے متعلق کلیدی امور پر غور و خوض کے ساتھ شروع ہوئی تاکہ جی20 ممالک اور اداروں کو آخری فرد تک ترقی پر توجہ مرکوز کرنے کی سمت فراہم کی جا سکے۔
ٹریڈ یونین کے رہنما، لیبر اسٹڈیز کے ماہرین اور 20 ممالک کے مندوبین ہندوستان کی جی20 صدارت کے تحت لیبر 20 کے آغاز کے اجلاس میں سماجی تحفظ کو عالمگیر بنانے اور خواتین کو کام کے مستقبل کے مرکز میں رکھنے کا مطالبہ کرنے کی تیاری کر رہے ہیں۔
افتتاحی اجلاس میں ایل 20 کے صدر اور بھارتیہ مزدور سنگھ  کے قومی صدر جناب ہیرنمے پانڈیا نے کہا کہ 2023 میں جی 20 کے جذبے کے مطابق دنیا کی افرادی قوت ایک خاندان ہے۔ انہوں نے جی20 کے تھیم #ایک زمین #ایک خاندان #ایک مستقبل پر روشنی ڈالی اور بتایا کہ یہ تصور عالمی سطح پر مزدور تحریکوں سے کس طرح مطابقت رکھتا ہے۔
ایل20 ایونٹ میں سابقہ صدارت، انڈونیشیا، اور اگلی صدارت، برازیل کے مندوبین نے بھی شرکت کی، اس کے علاوہ دیگر جی20 ممالک کے ٹریڈ یونین کے نمائندوں نے بھی شرکت کی۔ بی ایم ایس کے سابق قومی صدر جناب سی کے ساجی نارائنن نے کہا کہ ایل 20 میٹنگ کل سماجی تحفظ کی عالمگیریت اور خواتین اور کام کا مستقبل پر ایک مشترکہ بیان کے ساتھ اختتام پذیر ہوگی، دونوں موضوعات پر اس تقریب میں تفصیلات کے ساتھ بحث کی جائے گی۔
انہوں نے کہا، معاشی بحران خواتین پر سب سے زیادہ منفی اثر ڈالتا ہے، اور اس لیے کام کا مستقبل زیادہ تر خواتین کی افرادی قوت پر منحصر ہے، جسے عالمی سطح پر سمت کی ضرورت ہے۔ انہوں نے کہا کہ دنیا بھر میں مزدوروں کی نقل مکانی کے تازہ ترین رجحانات کے پیش نظر، سماجی تحفظ کی انتقال پذیری کے لیے ایک عالمی میکانزم تیار کرنا بھی ضروری ہے۔
ہندوستانی پلاننگ کمیشن کے سابق ممبر جناب ارون مائرا نے کہا کہ ہندوستان دنیا میں امن اور ہم آہنگی کا خواہاں ہے، اور کہا کہ یہ وقت ہے کہ معیشت میں ”خاندانی روح“ کو واپس لایا جائے۔ انہوں نے کہا کہ بہت سی کمیونٹیز ہیں جو معیشت اور معاشرے میں اپنے مستقبل کی بہتری کے بارے میں فکر مند ہیں۔ ان میں خواتین، نوجوان، کسان، فیکٹری ورکرز، سیلف ایمپلائڈ ورکرز اور مائیکرو انٹرپرائزز شامل ہیں۔ انہوں نے کہا کہ اب ان سب کو سننا چاہیے۔
میٹنگ کے دوران لیبر کی بین الاقوامی نقل مکانی اور سماجی تحفظ کے فنڈز کی آسانی سے منتقلی پر پانچ متوازی تکنیکی سیشنز؛ غیر رسمی کارکنوں کے لیے سماجی تحفظ؛ ہنر کی تربیت اور مہارت کی اپ گریڈیشن اور آجروں، ملازمین اور حکومتوں کا کردار اور ذمہ داریاں؛ کام کی بدلتی ہوئی دنیا اور جی20 ممالک میں ملازمت کے نئے مواقع؛ اور پائیدار مہذب کام کو فروغ دینا جیسے موضوعات پر اجلاس ہوئے۔ خواتین اور کام کے مستقبل پر کل دو روزہ لیبر-20 میٹنگ کے دوسرے دن تبادلہ خیال کیا جائے گا۔
صحت اور خاندانی بہبود کی وزارت
قومی آبادی کی پالیسی- خاندانی منصوبہ بندی کے قومی پروگرام کے تحت وسیع پیمانے پر خدمات فراہم کرنے والے مختلف اقدامات کئے گئے
نئی دہلی ، 30 جولائی ، 2021
سال 2000 میں قومی آبادی کی ایک پالیسی بنائی گئی جس کا طویل مدتی مقصد سال 2045تک آبادی کے استحکام کو حاصل کرنا تھا۔خاندانی منصوبہ بندی کے قومی پروگرام کے تحت وسیع پیمانے پر خدمات فراہم کرنے کےلئے اٹھائے مختلف اقدامات مندرجہ ذیل ہیں:
1.مشن پریوار وکاس کو سات اعلی توجہ کی حامل ریاستوں میں 146ہائی فرٹیلیٹی اضلاع میں مانع حمل اور خاندانی منصوبہ بندی کی خدمات تک کافی حد تک رسائی کے لئے متعارف کرایا گیا۔
2.توسیع شدہ کونٹراسیپٹو چوئسز حالیہ مانع حمل پروگرام میں انجیکٹیبل کونٹراسیپٹو  اور سینٹرومین  نامی نئے کونٹراسیپٹوز کے ساتھ ساتھ کنڈومز،کمبائنڈ اورل کونٹراسیپٹو گولیاں،ایمرجنسی کنوٹراسیپٹو گولیاں،انٹروٹیرائن کونٹراسیپو یوٹیرین ڈیوائس  اور نسبندی پروگرام کو توسیع دی گئی ہے۔
3.نسبندی قبول کرنے والوں کے لئے معاوضہ اسکیم جو تنخواہ لینے والے کو اجرت کے نقصان کا معاوضہ فراہم کرتی ہےاور نسبندی کرنے کےلئے خدمات فراہم کرنے والی ٹیم کو بھی۔
4.پوسٹ پارٹم انٹروٹیرائن کونٹرا سیپٹو ڈیوائس  خدمات ڈلیوری کے بعد فراہم کی جاتی ہیں۔
5.آشا ورکروں کے ذریعہ مانع حمل کی ادویات کی ہوم ڈلیوری کےلئے اسکیم کو گھروں تک پہنچایا گیا ہے۔
6. کمیونٹیز میں استعمال کے لیے آشا کی ڈرگ کٹس میں حمل ٹیسٹنگ کٹس کی فراہمی کی اسکیم۔
7. فیملی پلاننگ لاجسٹکس مینجمنٹ انفارمیشن سسٹم  صحت کی سہولیات کی تمام سطحوں پر خاندانی منصوبہ بندی کی اشیاء کی ہموار پیشن گوئی ، خریداری اور تقسیم کو یقینی بنانے کے لیے ڈیڈیکیٹڈ سافٹ وئیر لانچ کیا گیا ہے۔
مندرجہ بالا اقدامات کا حصول کچھ اس طرح ہے:
- مجموعی فرٹیلٹی ریٹ 2005 سے 2018 کے دوران 2.9 سے گھٹ کر 2.2 ہوگیا ۔
- 36 میں سے 28 ریاستوں/مرکز کے زیر انتظام علاقوں نے پہلے ہی 2.1 یا اس سے کم کی فرٹیلٹی کی سطح حاصل کر لی ہے۔
- خام پیدائش کی شرح 2005 سے 2018  تک 23.8 سے 20.0 تک گھٹ گئی
- بھارت کی مطلوبہ فرٹیلٹی شرح این ایف ایچ ایس تھری میں 1.9 سے این ایف ایچ ایس فورتھ میں 1.8 تک نیچے آگئی
صحت اور خاندانی بہبود کے مرکزی وزیر مملکت ،ڈاکٹر بھارتی پروین پوار نے آج لوک سبھا میں ایک تحریری جواب میں معلومات دی۔
اسٹیل کی وزارت
اسٹیل اتھارٹی آف انڈیا لمیٹڈ  نے جی ای ایم پر 10,000 کروڑ روپے کی خرید مالیت کو پار کیا
سیل جی ای ایم پر 10,000 کروڑ روپے کی خریداری کو پار کرنے والا پہلا سنٹرل پبلک سیکٹر انٹرپرائز بنا
اسٹیل اتھارٹی آف انڈیا لمیٹڈ ، گورنمنٹ-ای-مارکیٹ پلیس  کے قیام کے بعد سے،جی ای ایم کے ذریعے 10,000  کروڑ روپے کی خریداری کی مالیت  کوپار کرنے والا پہلا سنٹرل پبلک سیکٹر انٹرپرائز بن گیا ہے۔یہ سیل کے لیے ایک بڑی کامیابی ہے۔
جی ای ایم کے ساتھ شراکت کرنے میں سیل سب سے آگے رہا ہے۔ سیل نے جی ای ایم پورٹل کی رسائی کو بڑھانے کے لئے اس کی مختلف فنکشن لٹیز کو بنانے میں فعال کردار ادا کیا ہے۔
سیل نے جی ای ایم پورٹل میں مالی سال 19-18 میں 2.7 کروڑ روپے کی خریداری کے ذریعے ایک چھوٹی سی شروعات کی تھی جو اس سال دس ہزار کروڑ روپئے کی کل مالیت کو پار کر گئی ہے۔ اتفاق سے، سیل گزشتہ مالی سال میں 4,614 کروڑ روپے کے کاروبار کے ساتھ جی ای ایم پر سب ے بڑا سی پی ایس ای خریدار تھا۔ اب تک 5,250 کروڑ روپے سے زیادہ کی خرید کے ساتھ رواں مالی سال میں سیل پہلے ہی پچھلے سال کی حصولیابی کوحاصل کرچکا ہے اور سیل جی ای ایم پر حجم بڑھانے کے لئے پرعزم ہے۔
صدر جمہوریہ کا سکریٹریٹ
صدر جمہوریہ ہند نے رما دیوی خواتین یونیورسٹی ، بھوونیشور کے دوسرے جلسہ تقسیم اسناد میں شرکت کی
صدر جمہوریہ ہند محترمہ دروپدی مرمو نے آج  بھوونیشور میں واقع رمادیوی خواتین یونیورسٹی کے دوسرے جلسہ تقسیم اسناد میں شرکت کی اور خطاب کیا۔
اس موقع پر اظہار خیال کرتے ہوئے، صدر جمہوریہ نے اپنے اُن دنوں کو یاد کیا جو انہوں نے بطور طالبہ اس یونیورسٹی  میں گزارے تھے۔ انہوں نے کہا کہ بھوونیشور میں یونٹ – 2 گرلز اسکول میں اپنی اسکولی تعلیم مکمل کرنے کے بعد انہوں نے اس تعلیمی ادارے میں چار برسوں تک تعلیم حاصل کی۔ اُس وقت کے اساتذہ کا پیار اور محبت ناقابل فراموش ہے۔ انہوں نے کہا کہ وہ اب بھی اُس وقت کے اپنے ہم جماعتوں کے رابطے میں ہیں۔ یہ عظیم تعلیمی ادارہ ان کی زندگی میں ہمیشہ ہی ترغیب کا ایک وسیلہ رہا ہے۔
یونیورسٹی کی طالبات سے خطاب کرتے ہوئے صدر نے کہا کہ انہیں طالبات کے طور پر، یعنی خواتین کی نمائندوں کے طور پر فخر محسوس کرنا چاہیے۔ بھارت میں خواتین نے برسوں سے ایک اہم کردار ادا کیا ہے۔ خاندان کے انتظام سے لے کر ملک کی حکمرانی تک، ادب، موسیقی اور رقص سے لے کر قیادت تک، خواتین نے ہر میدان میں اپنی صلاحیتوں کا لوہا منوایا ہے۔ خواتین کو بااختیار بنانا اب کوئی نعرہ نہیں رہا، بلکہ یہ بڑی حد تک حقیقت بن چکا ہے۔ لڑکیاں نہ صرف ہمارے لڑکوں کے برابر ہیں بلکہ بعض شعبوں میں وہ لڑکوں سے بھی آگے ہیں۔
صدر جمہوریہ نے کہا کہ بھارت دنیا کی سب سے بڑی جمہوریت ہے۔ یہ بات خوش آئند ہے کہ پنچایتوں سے لے کر پارلیمنٹ تک تمام جمہوری اداروں میں خواتین کی نمائندگی میں اضافہ رونما ہو رہا ہے۔ یہ ہماری جمہوریت کا بہت بڑا کارنامہ ہے کہ پہلی مرتبہ خواتین اراکین پارلیمنٹ کی تعداد 100 سے تجاوز کر چکی ہے، یہ ہماری جمہوریت کے مستقبل کے لیے ایک اچھی علامت ہے۔
صدر نے طلباء کو مشورہ دیا کہ وہ اپنی صلاحیتوں پر بھروسہ رکھیں۔ انہوں نے کہا کہ یونیورسٹی کیمپس سے نکلنے کے بعد وہ ایک اور یونیورسٹی یعنی زندگی کی یونیورسٹی میں داخل ہوں گی۔ زندگی کی یونیورسٹی میں کامیاب ہونے کے لیے انہیں اپنی خوبیوں اور صلاحیتوں سے آگاہ ہونا چاہیے۔
صدر جمہوریہ نے کہا کہ بھارت کا مقصد آئندہ 25 برسوں میں ایک ترقی یافتہ ملک میں تبدیل ہونا ہے ۔ ہم سب کو یقین ہے کہ سال 2047 میں جب بھارت اپنی آزادی کا صد سالہ جشن منائے گا، تو اس وقت وہ دنیا کے ازحد خوشحال ممالک میں سے ایک ہوگا۔ نوجوان نسل کی ذمہ داری ہے کہ وہ ان 25 برسوں میں بھارت کو ترقی کی معراج پر لے جائیں۔
ریلوے کی وزارت
سال 23-2022 کے دوران ریلوے برق کاری کے 1973 روٹ کلومیٹر  حاصل کئے گئے
بھارتی ریلوے کے الیکٹری فائڈ نیٹ ورک کو 83فیصدتک بڑھایا گیا
سال 22-2021 کی اسی مدت کے مقابلے 41فیصد زیادہ
اس کے علاوہ اب تک ڈبل لائن کی 1161 کلومیٹر کی برق کاری اور 296 کلومیٹر کی سائڈنگ کی برق کاری مکمل کی گئی
سال 23-2022 کے دوران کُل 4100 ٹی کے ایم کی برق کاری کی گئی
درآمد شدہ پٹرولیم پر مبنی توانائی پر ملک کے انحصار کو کم کرنے اور ملک میں توانائی کی کفالت میں اضافہ کرنے کی خاطر ، ماحول دوست ، تیز تر اور کم توانائی سے چلنے والی ٹرانسپورٹ فراہم کرنے کے وژن کے ساتھ بھارتی ریلوے بڑی لائنوں کی 100فیصد برق کاری کی جانب پیش رفت کررہی ہے۔
اس سلسلے میں 23-2022 کے دوران 1973 روٹ کلومیٹر  کو مکمل کیا گیا ہے ،جو سال 22-2021 کی اسی مدت کے مقابلے 41فیصد زیادہ ہے۔
اس کے علاوہ اب تک ڈبل لائن کی 1161 کلومیٹر کی برق کاری اور 296 کلومیٹر کی سائڈنگ کی برق کاری مکمل کی گئی۔ اس طرح سال 23-2022 کے دوران 4100 ٹی کے ایم کی برق کاری مکمل کرلی گئی ہے۔
سال 23-2022 کے دوران اب تک حاصل کی گئی اہم حصولیابیاں :
- بھارتی ریلوے کے برق کاری شدہ نیٹ ورک میں 83 فیصد تک توسیع کی گئی ۔
- شمال وسطی ریلوے نے 100فیصد برق کاری مکمل کرلی ہے۔5 زونل ریلوے -ای سی او آر ، این سی آر ، ایس ای آر ، ڈبلیو سی آر اور ای آر کی 100فیصد برق کاری کی جاچکی ہے۔
- اتراکھنڈ ریاست میں 100 فیصد برق کاری کی جاچکی ہے۔
- برق کاری والی ریلوے لائنوں پر اب نئی دلی سے کاٹھ گودام /رام نگر تک کنکٹوٹی دستیاب ہے۔
- سکر –چورو سیکشن کی تکمیل کے ساتھ چوروسے سے جھنجھنو ہوتے ہوئے دلی تک کے لئے متبادل روٹ کنکٹوٹی تیار کی گئی ہے۔اس کے علاوہ جے پور سے امرتسر / دلی کو ہوتے ہوئے شمالی بھارت کے دیگر حصوں تک بجلی سے چلنے والی ریلوے لائن کا متبادل روٹ ممکن بنایا گیا۔
- اب تری چورا پلی – منامادرئی - ورودو نگر سیکشن کی برق کاری کے ساتھ چنئی سے کنیا کماری تک الیکٹرک ٹریکشن کی کنکٹوٹی دستیاب ہے۔
- اب کرائیکل بندرگا ہ کے لئے بھارت کے دیگر حصوں سے لائنوں کی برق کاری کے ساتھ کنکٹوٹی دستیاب ہے۔
- پالن پور - سمکھیالی روٹ  کی برق کاری مکمل ہونے کے بعد نئی دلی سے سمکھیالی کے لئے بجلی سے آراستہ ریلوے لائن دستیاب ہے۔
- ڈنڈی گل – پلانی سیکشن شرو ع ہونے کے ساتھ ڈنڈی گل –پلکڑ کا پورا سیکشن مکمل ہوگیا ہے۔ یہ مال برداری کا ایک روٹ ہونے کے علاوہ اس راستے پر کئی یاتریوں کے مراکز بھی موجود ہیں۔ پولاچی قصبے کی قدرتی خوبصورتی اور ثقافتی گونا گونیت ،فلم صنعت کوراغب کرتی ہے۔
- کالی کری - تمانم گٹا سیکشن شروع ہونے کے ساتھ دھرما ورم - پکالا کے پورے سیکشن کی برق کاری مکمل ہوگئی ہے۔ تروپتی سے دھرماورم - پکالا سے ہوتے ہوئے جانے والی تمام میل ایکسپریس ٹرینوں کو بجلی سے چلنے والی لائنوں پر منتقل کردیا گیا ہے۔
- سیہر – بھاو نگر سیکشن کے آغاز سے ٹرمنل ورٹیج ریلوے گڈس کی سائڈنگ تمام بڑے ریلوے اسٹیشنوں سے بجلی والی لائنوں سے جڑ گئی ہیں۔سابر متی کے لئے اب لائن بدلنے کی ضرورت نہیں ہے۔
- ونکانیر - مالیہ میانا سیکشن کے آغاز کے ساتھ مغربی ریلوے کے تین بڑے مال برداری کے مقام یعنی موربی ، لاون پور اور واوانیا کے لئے الیکٹرک لائنیں دستیاب ہوگئی ہیں۔ اب نولاکھ بندرگاہ بھارت کے دوسرے حصوں سے الیکٹرک ریلوے سے جڑ گئی ہے۔
- کرائکوڈی - مناما دورائی سیکشن کے آغاز سے کری چورا پلی – کرائیکوڈی - مناما دورائی - ورودو نگر سیکشن کی 100فیصد برق کاری مکمل ہوگئی ہے۔